MTC พุ่ง 4% รับผลดี MSCI-ราคาแลกการ์ด โบรกฯเคาะเป้า 63 บ.ลุ้น”คอร์โปรฟิต”Q1 ทะลุ 1 พันลบ.
MTC พุ่ง 4% รับผลดี MSCI-ราคาแลกการ์ด โบรกฯเคาะเป้า 63 บ.ลุ้น "คอร์โปรฟิต" Q1 ทะลุ 1 พันลบ. โดย ณ เวลา 10.28 น. อยู่ที่ระดับ 51.25 บาท บวก 1.75 บาท หรือ 3.54% สูงสุดที่ระดับ 51.25 บาท ต่ำสุดที่ระดับ 49.75 บาท ด้วยมูลค่าการซื้อขาย 359.67 ล้านบาท
17 เม.ย. 2562

ผู้สื่อข่าวรายงานว่า ราคาหุ้น บริษัท เมืองไทย แคปปิตอล จำกัด (มหาชน) หรือ MTC ณ เวลา 10.28 น. อยู่ที่ระดับ 51.25 บาท บวก 1.75 บาท หรือ 3.54% สูงสุดที่ระดับ 51.25 บาท ต่ำสุดที่ระดับ 49.75 บาท ด้วยมูลค่าการซื้อขาย 359.67 ล้านบาท

ด้าน บล.ทรีนีตี้ ระบุในบทวิเคราะห์ฯ ประเมินกลุ่มหุ้นที่คาดว่าจะปรับตัว Outperform ตลาดในช่วงที่เหลือของเดือนเมษายนนี้ มองกลุ่มหุ้นที่ได้ประโยชน์จากการพิจารณาเกณฑ์ NVDR ของ MSCI และราคายังคง Laggard ได้แก่  บริษัท เมืองไทย แคปปิตอล จำกัด (มหาชน) หรือ MTC, บริษัท กรุงเทพดุสิตเวชการ จำกัด (มหาชน) หรือ BDMS, บริษัท เซ็นทรัลพัฒนา จำกัด (มหาชน) หรือ CPN และบริษัท ซีพี ออลล์ จำกัด (มหาชน) หรือ CPALL
ขณะที่นักวิเคราะห์ บล.ดีบีเอสฯ ระบุในบทวิเคราะห์ คาด Core Profit ไตรมาส 1/62 จะทำสถิติสูงสุดใหม่ที่ 1,037 ล้านบาท (เพิ่มขึ้น 24% จากปีก่อน, เพิ่มขึ้น 3% จากไตรมาสก่อน) เนื่องจากขยายสาขาเพิ่ม 170 แห่งในไตรมาสนี้ รวมเป็น 3,449 สาขา เทียบกับเป้าหมาย 3,900 สาขา ณ ปลายปี 62 สัดส่วน Cost-to-income ทรงตัว
 
พร้อมกันนี้ ให้ MTC เป็นหุ้นในกลุ่มเติบโตของปี 62 โดยบริษัทมีแผนขยายสาขาจะเพิ่ม 600 สาขาในปีนี้, คาดการณ์สินเชื่อเติบโต 35% และกำไรสุทธิขยายตัวสูงต่ออีก 30% ในเชิงกลยุทธ์ แนะนำซื้อ ฝ่ายวิจัยฯ DBS ให้ราคาพื้นฐาน 63 บาท
อย่างไรก็ตาม แนะนำเก็งกำไรระยะสั้นด้วยการ Follow buy เมื่อราคาหุ้นยืนเหนือ 50 บาทได้ โดยมีแนวต้าน 53-55 บาท การอ่อนตัวต่ำกว่า 47 ให้ Stop loss เพื่อไปรอซื้อที่ 42, 40 บาท